Naurava Buddha saattaa sosiaali- ja terveysalan lupa- ja valvontaviraston mielestä loukata uskonnollisia arvoja.

Valvira on runsaan vuoden sisällä ilmoittanut kahdelle alkoholin maahantuojalle kielteisen mielipiteensä Lucky Buddha -merkkisen oluen maahantuonnista.

Olutpullon kyljessä on kuva nauravasta Buddhasta, mikä on lupa- ja valvontavirasto Valviran mielestä ongelmallista. Uskonnon yhdistäminen alkoholijuomaan humoristisella tavalla saattaa loukata joidenkin henkilöiden uskonnollisia arvoja.

Valtionyhtiö Altia suunnitteli aloittavansa kiinalaisen Lucky Buddhan maahantuonnin viime vuonna ja tiedusteli ennakkoon Valviran kantaa olutpullon ja tölkin ulkoasuun. Altia lähetti virastoon kuvia.

Tölkissä oli teksti Enlightened Beer, suomeksi: valaistunuttta olutta. Mainoslauseeksi oli taolaisuutta mukaellen muotoiltu: ”If you think that enlightenment is different from the drinking of beer, you have not yet understood.” Eli jos uskot, että valaistuminen on eri asia kuin oluen juonti, et ole vielä ymmärtänyt.

Valviran lakimies kertoi Altialle mielipiteenään, että lause viittaa siihen, että oluen juonti saattaisi tarjota valaistumiseen rinnastettavia vaikutuksia. Oluen nimi ja ulkoasu viittasivat vahvasti buddhalaisuuteen.

Suomen buddhalaisen unio-nin puheenjohtaja Irma Vierimaa kertoo, että pullon kyljessä oleva lihava hymyilevä hahmo on niin sanottu naurava Buddha.

”Se on Aasiassa ja meilläkin lähinnä sisustuselementti. Tässä muodossa se on kaikenlaisen iloisen ja nautinnollisen elämän symboli. Ei se loukkaa buddhalaisten uskonnollisia näkemyksiä”, kertoo Vierimaa, joka keskusteli asiasta myös unionin syntyperäisten buddhalaisten kanssa.

”Tuolla mainoslauseella taas viitataan siihen, että valaistuminen on ihmisen tavallinen olotila, jota ei tiedosteta. Kaikki tavalliset asiat, kuten kaupassa käynti, ovat valaistumista. Muun muassa oluen juonti kuuluu tavalliseen elämään.”

Tämän vuoden alussa eräs yksityinen yritys suunnitteli Lucky Buddhan maahantuontia ja otti yhteyttä Valviraan. Näytepulloissa ei ollut tekstiä Enlightened beer eikä tuotetta ollut tarkoitus mainostaa. Altian saama vastaus oli yrityksellä tiedossa, ja nyt se tiedusteli, olisiko Valviran mahdollista arvioida tilannetta uudelleen.

Viraston lakimies toi esiin Valviran kielteisen kannan tuotteeseen ja toimitti yritykselle Altialle annetun vastauksen. Siinä todettiin, että huumorilla höystetty sanoma vaikuttaa asenteisiin ja voi halventaa joitakin kohderyhmiä.

Valvirassa asiaa pohdittiin useammasta näkökulmasta. Sen mielestä hyvien tapojen vastaisena oli mahdollista pitää sitäkin, että nauttimisen jälkeen Buddhan kuvan sisältämä pullo heitetään roskakoriin tai rikotaan.

Kyse ei ollut vain yhden lakimiehen mielipiteestä. Valvirassa oli keskusteltu olutpullon ulkoasun lainmukaisuudesta muiden viraston mainonta-asioita käsittelevien henkilöiden kanssa.

Valviran lakimies Kristiina Meriläinen sanoo, että uskonnon yhdistäminen mainontaan ei ole alkoholilaissa tarkoitetun hyvän tavan mukaista.

Esimerkiksi Jeesus- tai Muhammad-hahmojen käyttö alkoholimainonnassa ei ole sallittua. Jo pelkkä pakkaus on vakiintuneen tulkinnan mukaan osa mainontaa.

Valviran mielipiteellä ja Suomen buddhalaisen unionin tietämyksen välillä on selvä ero. Onko virastossa asiantuntemusta uskontoihin liittyen?

”Luonnollisesti meillä nyt ei ole mitään buddhalaisuuden erityisasiantuntijaa täällä. Me katsomme asiaa alkoholilain näkökulmasta ja sillä perusteella, mikä vaikutelma tuotteesta ja sen mainonnasta on meille esitetyn pohjalta syntynyt”, Meriläinen toteaa.

”Mutta asianhan voi kyseenalaistaa uudelleen. Sitten tapausta selvitellään enemmän ja syvällisemmin. Tästä ei minun käsittääkseni ole olemassa Valviran virallista kantaa.”

Valviran ennakkolausunnot eivät ole sitovia, vaan alkoholilain vastaiseen toimintaan voidaan puuttua vasta tuotteen jo ollessa markkinoilla.

Keskioluen vahvuista lagertyyppistä Lucky Buddha -olutta valmistetaan Kiinassa. Sitä myydään noin 20 maassa.